Fifa is al as ’n regering in eie reg beskryf, so magtig het dit geword. Fifa se “regering” het egter ’n paar wette, so vas soos die wette van die Mede en Perse. Die bekendste is dat dit geen regeringsinmenging duld nie, en die tweede is dat dit rassisme verbied.
Mbalula bak waarskynlik nie ’n kluitjie dat die betaling in opdrag van die regering was, en Safa net die “uitvoerder” was nie. Voormalige president Thabo Mbeki hét inderdaad in ’n stadium oorboord gegaan met sy Afrika-diaspora-idee, wat sterk op ’n lojaliteit aan die swart ras geskoei was. ’n Goeie voorbeeld destyds was toe Haïti sy 200ste onafhanlikheidsjaar gevier het, en effektief die hele wêreld, insluitend Afrika, wyd gehou het. Maar daar was ’n Suid-Afrikaanse afvaardiging gelei deur Mbeki self (en ’n Suid-Afrikaanse oorlogskip daar naby vir ingeval Mbeki en Kie. skielik ontruim sou moes word).
Tydens die Wêreldbeker-sokkertoernooi in Suid-Afrika sal Suid-Afrikaners onthou hoe die regering in wese aan Suid-Afrikaners voorgeskryf het wie ondersteun moes word nadat Suid-Afrika uitgeknikker is. Nie Arabiese lande op die Afrika-vasteland soos Algerië nie, maar byvoorbeeld Ghana. Dit het suiwer om velkleur gehandel.
Plaaslik kon sokkerkenners nie verstaan hoekom die bitterlik lojale wit hemelbesem, Matthew Booth, nie ’n speelkans kry nie. Selfs in wedstryde waar dit baie duidelik was dat sy lengte bitterlik nodig was, het Booth niks verder as opwarming gekom nie. Dit sal niemand verbaas as die instruksie van die regering was dat hulle nie ’n wit gesig op die veld vir Suid-Afrika wil sien nie.
Die geleentheid moes ’n vertoonvenster vir swart wees, byna soos die Olimpiese Spele in Duitsland Hitler se uitstalvenster vir Ariese deugde moes wees.
Mbalula sou sy saak gesterk het as hy by die nuuskonferensie die vorderingsverslae van die Karibiese sokkerowerhede kon toon oor hoe die fondse vir die diaspora-program doeltreffend aangewend is. Trouens, dit was immers Suid-Afrika wat in die brief aan Fifa vir die betaling aangedui het dat daardie fonds deur Jack Warner self bestuur moes wees. Het Suid-Afrika werklik ná ses jaar nog geen behoefte gesien dat verantwoording gedoen word van meer as R120 miljoen wat die Suid-Afrikaanse belastingbetalers uiteindelik moes aansuiwer nie?
Het Mbalula jou werklik gedink sy regering het nog ’n greintjie geloofwaardigheid ná die jongste Nkandla-verslag wat so opsigtelik skeef was dat die Suid-Afrikaanse Raad van Kerke in skerp taal daarop reageer het, gevolg deur die Tussenkerklike Raad van die NG Kerk, die Hervormde Kerk en Gereformeerde Kerke?
Trouens, Frankryk het tydens ’n presidensiële onthaal vir die emir van Katar openlik die voorsitter van die Franse sokkervereniging, Michel Plantini, bedank dat hy toe sy kant gebring het. Plantini se seun het ook ’n werk met ’n koninklike salaris in Katar gekry. Plantini is nou die Europese sokkervereniging, Uefa, se voorsitter, en sy naam word as moontlike opvolger vir Sepp Blatter genoem.
Kortom, dit sal Suid-Afrika nou eers loon om ’n bietjie terug te staan en te kyk na die skade wat reeds aangerig is, voordat daar weer eselore aangesit word. Moenie verwere opper wat net die regering self glo, maar ander as duidelik deursigtig beskou en as belediging beskou dat iemand hul intelligensie so onderskat nie.
Die belangrikste egter is dat Danny Jordaan nou uit die watte waarin hy toegewoel is, losgewikkel word dat hy self die wolke wat om sy kop aanpak kan verdryf. Jordaan is nou in ’n moeilike posisie. As burgemeester van die Nelson Mandela-metropool is hy nou ’n ontplooide politieke kader. Hy is in die onbenydenswaardige posisie dat hy nie werklik ook die blaam op die regering kan plaas nie, want sy posisie daar is nou broos. Doen hy dit egter nie, sal daar groot vraagtekens hang oor hoe hy as hoof van die toernooispan onbewus kon wees van $10 miljoen dollar wat Fifa teruggehou het. Dit plaas groot vraagtekens oor sy vaardighede as bestuurder, en hy moet ’n munisipale raad gaan regruk wat (deur die einste ANC) in die grond in bestuur is.
Probeer die regering dan nou om die $10 miljoen op te maak met die e-toll stelsel. Die paaie is mos kwansuis vir die 2010 werelbeker gebou.
Amerika moet die bedrog in die FBI ondersoek. Dis net ‘n manier hoe om die oe van hulle af te kry…wat weet hulle btw van sokker.
Eintlik moet ek hierdie storie oor die koedoe en die Oliphant direk aan die minister rig: drie weke gelede was ons groepie jagters vir ‘n lang naweek Bosveld toe. Drie dae later laat die plaas-eienaar ons weet dat ‘n swaar gekweste koedoe-bul gevind is. Niemand in die groep wis iets daarvan nie. Die skade word sonder omhaal deur die groep gedeel en die boer word vergoed. Dít, minister, is die kultuur en waardestelsel van mý mense; die “ander”, soos jou President ons noem.
Volgens Nakhubele het die pastoor glo Vrydagoggend die 29-jarige vrou na die kerk ontbied sodat hy die selfoon wat hy van haar geleen het, kon teruggee. Hy het haar glo herhaaldelik verkrag en gedreig om haar te verwurg as sy sou skreeu.